Diari Oficial de la Generalitat Valenciana


Sumari del DOGV 6106, del 21-09-2009 (2009/10798)

ORDRE de 15 de setembre de 2009, de la Conselleria de Governació, per la qual es regula el personal de cabina de projecció als locals cinematogràfics.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/09/15/(1)/dof/vci/html**

### Dades del document

Número de DOGV
:   6106

Data del DOGV
:   21-09-2009

Secció del DOGV
:   I. DISPOSICIONS GENERALS

Número del document
:   2009/10833


Data del document
:   15-09-2009

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * qualificació professional
    * espectacles
    * lloc de treball
    * indústria cinematogràfica
    * legislació
    * comercialització

ORDRE de 15 de setembre de 2009, de la Conselleria de Governació, per la qual es regula el personal de cabina de projecció als locals cinematogràfics. [2009/10802]  
D'acord amb l'article 49.1.30 de l'Estatut d'Autonomia de la Comunitat Valenciana, reformat mitjançant Llei Orgànica 1/2006, de 10 d'abril, la Generalitat té competència exclusiva en matèria d'espectacles. En la seua organització, la Conselleria de Governació és el departament encarregat de desenrotllar, regular i establir el règim jurídic aplicable als espectacles públics, activitats recreatives i establiments públics, sempre que aquests es troben oberts a la concurrència pública.   
En aquest context, els espectacles cinematogràfics representen una modalitat d'oci àmpliament estesa a la nostra Comunitat, la regulació de la qual ha anat evolucionant en funció dels avanços tècnics que han produït i que, en tot cas, ha de seguir desenvolupant-se basant-se en el dinamisme evident que aquest sector ostenta.   
En virtut d'això, resulta evident que els sistemes de reproducció de pel·lícules a les sales de cinema ha patit un espectacular progrés motivat per l'aplicació de les noves tecnologies. Si bé açò ha estat sempre una constant des que el cinema es va inventar en 1895, no és menys cert que ha estat en aquesta primera dècada del segle XXI quan els avanços tècnics han possibilitat una millora substancial en l'exhibició cinematogràfica a nivell de so, imatge i mitjans de difusió.   
A la Comunitat Valenciana, l'Ordre de 3 de juny de 2003, de la Conselleria de Justícia i Administracions Públiques, regulava la presència obligada d'un o dos operadors de cabina durant la projecció de les pel·lícules segons el nombre de màquines automàtiques, semiautomàtiques o automàtiques en servei semiautomàtic existents. A aquests efectes, aquella ordre es va promulgar en un temps en què l'exhibició de les pel·lícules i el mode de projecció no oferia una altra alternativa que no fóra la presència física d'una persona en la cabina en virtut de la tecnologia vigent en aqueix moment.   
La veritat és que l'evolució soferta pels equips de projecció en els últims anys, obliga de replantejar-se aquesta qüestió sota pena, cas contrari, de tenir personal sense prou grau d'activitat durant tot el metratge d'una pel·lícula en una cabina, circumstància contrària a l'adequada gestió empresarial que ha de presidir un model econòmic, laboral i social modern i eficient.   
Sense perjudici d'això, i sobre la base de la conveniència de procedir a l'adaptació i reubicació del personal afectat per les mesures que pogueren adoptar-s'hi, resulta necessari modificar el règim actualment en vigor per tal com, si no n'hi ha, estaríem emparant una realitat no conforme amb els nous temps plantejats pels avanços tecnològics.   
En aquest sentit, les administracions públiques han de ser conseqüents amb aqueixa realitat i cercar les solucions més apropiades seguint, en aquest sentit, plantejaments fonamentats en arguments objectius i raonables.  
En conseqüència, d'acord amb el que disposa l'article 28 apartat e) de la Llei 5/1983, de 30 de desembre, del Consell, modificada per la Llei 12/2007, de 20 de març, i segons el que preveu el Decret 100/2007, de 13 de juliol, del Consell, pel quals s'aprova el Reglament Orgànic i Funcional de la Conselleria de Governació, i oït el Consell Jurídic Consultiu de la Comunitat Valenciana,  
ORDENE  
Article 1. Presència d'operadors en cabina  
Sense perjudici del que s'hi estableix en la legislació laboral, contracte de treball o conveni col·lectiu vigent, no caldrà la presència d'operadors a la cabina de projecció mentre dure la projecció d'una pel·lícula.   
No obstant això, quan es tracte de complexos o locals cinematogràfics que reunisquen a les seues instal·lacions vint o més pantalles, hi serà obligatòria la presència, almenys, d'un operador.  
Article 2. Formació de l'operador de cabina  
En aquells supòsits en què siga necessària la presència d'operador, aquest haurà de tenir la formació i capacitació suficient per a respondre tècnicament de la seguretat i qualitat de la projecció. A l'efecte, se'ls exigiran els coneixements adequats o, quan n'hi hagués, la titulació oficial en vigor, per a controlar el funcionament correcte de l'equip de projecció així com aquells que siguen necessaris per a verificar-ne el manteniment i la conservació.  
DISPOSICIÓ ADDICIONAL ÚNICA  
D'acord amb la normativa laboral vigent, els empresaris del sector d'exhibició cinematogràfica adoptaran les solucions que estimen oportunes a l'efecte de mantenir la correcta projecció de les pel·lícules així com la prestació dels serveis annexos sense minva en la quantitat i qualitat d'aquests.  
DISPOSICIÓ DEROGATÒRIA  
Queda derogada l'Ordre de 3 de juny de 2003, de la Conselleria de Justícia i Administracions Públiques, per la qual es regula el personal de cabina de projecció als locals cinematogràfics.  
DISPOSICIÓ FINAL  
Entrada en vigor  
La present ordre entrarà en vigor el mateix dia de la publicació en el Diari Oficial de la Comunitat Valenciana.  
València, 15 de setembre de 2009  
El conseller de Governació,  
SERAFÍN CASTELLANO GÓMEZ


Còpia Permalink ELI